Document ID: 31987D0004

*****
ΑΠΟΦΑΣΗ ΤΗΣ ΕΠΙΤΡΟΠΗΣ
της 10ης Δεκεμβρίου 1986
για την έγκριση τροποποίησης του προγράμματος για τον τομέα των κραμβόσπορων στη Δανία σύμφωνα με τον κανονισμό (ΕΟΚ) αριθ. 355/77 του Συμβουλίου
(Το κείμενο στη δανική γλώσσα είναι το μόνο αυθεντικό)
(87/4/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 355/77 του Συμβουλίου της 15ης Φεβρουαρίου 1977 περί κοινής δράσεως για τη βελτίωση των συνθηκών μεταποιήσεως και εμπορίας των γεωργικών προϊόντων και των προϊόντων αλιείας (1) όπως τροποποιήθηκε τελευταία από τον κανονισμό (ΕΟΚ) αριθ. 2224/86 (2), και ιδίως το άρθρο 5,
Εκτιμώντας:
ότι στις 20 Ιουνίου 1985 η δανική κυβέρνηση ανακοίνωσε τροποποίηση του προγράμματος που έχει εγκριθεί με την απόφαση 83/284/ΕΟΚ της Επιτροπής (3) και το οποίο αφορά τον τομέα των κραμβόσπορων·
ότι η εν λόγω τροποποίηση έχει ως αντικείμενο την αύξηση των δυνατοτήτων μεταποίησης κραμβόσπορων στη Δανία έτσι ώστε να ληφθεί υπόψη η αύξηση της παραγωγής της ποικιλίας - 00, με σκοπό τη βελτίωση του εισοδήματος των παραγωγών της εν λόγω ποικιλίας· ότι, κατά συνέπεια, αποτελεί ένα πρόγραμμα κατά την έννοια του άρθρου 2 του κανονισμού (ΕΟΚ) αριθ. 355/77·
ότι, εντούτοις, οι νέες ή οι αναδιαρθρωμένες μέθοδοι μεταποίησης δύνανται να τύχουν ενίσχυσης μόνο εφόσον παρασχεθεί απόδειξη ότι είναι εξασφαλισμένη η διάθεση στην αγορά του παραγομένου με τις εν λόγω μεθόδους ελαίου κραμβόσπορων·
ότι η τροποποίηση περιλαμβάνει επαρκή αριθμό στοιχείων από εκείνα που αναφέρονται στο άρθρο 3 του κανονισμού (ΕΟΚ) αριθ. 355/77, τα οποία αποδεικνύουν ότι οι στόχοι του άρθρου 1 του εν λόγω κανονισμού μπορούν να επιτευχθούν στον τομέα των κραμβόσπορων στη Δανία· ότι η προθεσμία που καθορίζεται για την εφαρμογή της τροποποίησης δεν υπερβαίνει την περίοδο που αναφέρεται στο άρθρο 3 παράγραφος 1 στοιχείο ζ) του εν λόγω κανονισμού·
ότι τα μέτρα που προβλέπονται από την παρούσα απόφαση είναι σύμφωνα με τη γνώμη της Μόνιμης Επιτροπής Γεωργικών Διαρθρώσεων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Εγκρίνεται η τροποποίηση του προγράμματος για τον τομέα των κραμβόσπορων στη Δανία, το οποίο ανακοινώθηκε στις 20 Ιουνίου 1985 από τη δανική κυβέρνηση, εφόσον αφορά την επέκταση του τομέα της μεταποίησης κραμβόσπορων, με την επιφύλαξη που διατυπώθηκε στις ανωτέρω αιτιολογικές σκέψεις.
Άρθρο 2
Η παρούσα απόφαση απευθύνεται στο Βασίλειο της Δανίας.
Βρυξέλλες, 10 Δεκεμβρίου 1986.

Labels: 18
17
19